Hoof het passie vir skool | News24
Hoof het passie vir skool
Johan Dippenaar, nuwe skoolhoof by Laerskool Jeffreysbaai, sê hy is opgewonde oor die nuwe uitdaging en beoog om leerders aan te moedig om hul volle potensiaal te bereik. By Dippenaar is hoofseun Kurchwin Rispel en hoofdogter Megan Heppell. Foto: MONIQUE BASSON
HY is lief vir kinders, passievol oor die onderwys en doelgerig in sy benadering.
Met dié eienskappe wil die nuwe skoolhoof van die Laerskool Jeffreysbaai dié skool en sy leerders help om hulle volle vermoë te bereik.
Johan Dippenaar (46) het op 1 Februarie, vanjaar die leisels as skoolhoof by Deon Grobler oorgeneem.
Dippenaar se passie vir die onderwys lê diep in sy hart.
Toe hy vir die eerste keer voor sy eie klas staan, het hy geweet hy kon nie 'n beter be-roep gekies het nie - dit is waar hy moet wees.
Volgens Dippenaar was hy al vir 'n tydperk uit die onderwys, maar al waaraan hy kon dink was 'n klaskamer vol leergierige jongelinge, die swartbord en die reuk van bordkryt.
"Ek was nog jonk, maar ek het geweet daar is 'n groter doel vir my in die onderwys en dat dit my kans is om 'n verskil in kinders se lewens te maak," sê Dippenaar.
Dippenaar het in 1994 sy eerste tree as onderwyser in Pretoria gegee, waarna hy in 1996 na Jeffreysbaai verhuis het. Hier het hy vir 'n jaar by die Laerskool Jeffreysbaai as onderwyser afgelos, en onderskeidelik by die Laerskool Stulting op Humansdorp en die Laerskool Handhaaf op Uitenhage skoolgehou voor hy sy gewig by die bekwame span op Jeffreysbaai gevoeg het.
Dippenaar was departementshoof by Handhaaf en adjunkhoof by Jeffreysbaai.
"Dit voel asof alles wat ek die laaste 12 jaar gedoen het, my voorberei het om vandag hier as skoolhoof te staan," sê Dippenaar. "Ek weet dit is nie 'n maklike taak nie, maar ek het 'n goeie mentor gehad en het die steun van wonderlike personeellede en staatma-ker-ouers."
Op die vraag wat hy die meeste van sy werk geniet, antwoord hy: "Oud-leerlinge wat na die skool kom en vertel hoe hy of sy dit en dat bereik het. Dit is die grootste moontlike beloning as jy besef jy het 'n positiewe invloed op die kind se lewe gehad. Daardie ongelooflike verhouding wat jy met die leerders opbou, kan niemand van jou wegvat nie."
Dippenaar het 'n groot visie vir die skool. "Dit is my droom om die skool verder uit te bou en om Laerskool Jeffreysbaai een van die top 10 skole in die Oos-Kaap te maak - 'n skool waarop almal trots kan wees," sê hy.